Rada mládeže Žilinského kraja

Rada mládeže Žilinského kraja (skratka RMŽK) je občianske združenie združujúce detské a mládežnícke organizácie a mládežnícke neformálne skupiny – školské parlamenty, obecné mládežnícke parlamenty a iné záujmové zoskupenia pôsobiace na území Žilinského kraja.  Organizácia združuje 62 členských zoskupení, ktoré zastupujú 21 431 mladých ľudí v Žilinskom kraji. Rad mládeže Žilinského kraja bola založená v roku 2001.

Cieľ organizácie 
"Cieľom RMŽK je zastupovať oprávnené záujmy detí a mládeže a pomáhať tak pri vytváraní podmienok pre všestranný rozvoj detí a mládeže." Predmetom činnosti RMŽK je okrem zastupovania záujmov členov RMŽK, aj v súlade s právnym poriadkom SR, ovplyvňovať politiku štátu v prospech vytvárania predpokladov pre všestranný, slobodný a demokratický rozvoj detí a mládeže, v zmysle realizácie ich oprávnených záujmov, a tým sa podieľať na tvorbe štátnej a  regionálnej politiky voči mládeži.

Víziou organizácie je, že sa Žilinský kraj stane krajom s najpriaznivejšími podmienkami pre osobnostný rozvoj detí a mladých ľudí a RMŽK bude uznávanou, kompetentnou a skúsenou organizáciou v Žilinskom kraji s odborným prístupom v oblasti participácie mladých ľudí, dobrovoľníctva, sociálnej prevencie, podpory zamestnanosti mladých ľudí, ľudských práv a medzinárodnej spolupráce v kontexte práce s deťmi a mládežou.

Štruktúra organizácie 
Organizácia sa skladá z nasledujúcich orgánov: 

 Valné zhromaždenie je najvyšším rozhodujúcim orgánom RMŽK. Tvoria ho zástupcovia členských organizácií a mládežníckych zoskupení RMŽK. Každý člen RMŽK má právo a povinnosť delegovať jedného zástupcu na valné zhromaždenie. Každý člen RMŽK na Valnom zhromaždení disponuje jedným hlasom. Valné zhromaždenie volí predsedníctvo, predsedu a kontrolnú komisiu.
 Predsedníctvo je najvyšším rozhodujúcim orgánom organizácie v období medzi zasadnutiami Valného zhromaždenia.

 Kontrolná komisia kontroluje či je chod organizácie v súlade so zákonmi SR a internými dokumentami organizácie.

 Predseda je štatutárnym zástupcom RMŽK.
 Riaditeľ kancelárie projektového riadenia je štatutárnym zástupcom RMŽK. Riaditeľa KPR menuje a odvoláva predseda RMŽK na základe rozhodnutia Predsedníctva.

Hlavné činnosti 
Rada mládeže Žilinského kraja sa  dlhodobo venuje vzdelávaniu a podpore mládeže organizovanej v školských parlamentoch a obecných mládežníckych parlamentoch. RMŽK iniciovala a koordinovala proces tvorby analytických a strategických dokumentov pre mládež v 19 obciach Žilinského kraja. V niektorých obciach v procese vznikli obecné rady mládeže, ktoré sú zastupiteľským orgánom miestnych mladých ľudí smerom k samospráve. RMŽK je držiteľom akreditácie pre vzdelávanie na témy: líder žiackej rady a lektor vzdelávacích aktivít pre participáciu mládeže. RMŽK poskytuje okrem iného servis, sieťovanie a iné typy školení pre členov mládežníckych parlamentov. 

Organizácia pomohla s vytvorením obecných parlamentov vo viacerých obciach Žilinského kraja. Na základe skúseností s obecnými a školskými parlamentmi organizácia sposkytuje konzultácie pri tvorbe politík týkajúcich sa obecných a školských mládežníckych parlamentov. RMŽK vypracovala za účelo zlepšenia práce s mládežou na lokálnej úrovni Metodiku procesu tvorby strategických dokumentov pre mládež na lokálnej úrovni.

Obhajovanie a  presadzovanie záujmov mladých ľudí RMŽK realizuje na území ŽSK cez aktívne členstvo v Komisii školstva a športu pri Zastupiteľstve ŽSK, ďalej v Komisii prevencie kriminality pri Okresnom úrade, ale aj cez advokačné aktivity Rady mládeže Slovenska, ktorej je RMŽK členom a Asociácie krajských rád mládeže, ktorej je RMŽK súčasťou. RMŽK sa venuje aj vytváraniu partnestiev s inými organizáciami na lokálnej, národnej a medzinárodnej úrovni.

Organizácia sa venuje taktiež zberu a vyhodnocovaniu názorov a potrieb mladých ľudí a ľudí pracujúcich s mládežou. 

RMŽK každoročne odovzdáva Cenu za aktívne občianstvo a ľudskosť. Cieľom ocenenia je zviditeľnenie hodnoty aktívneho občianstva, ľudského prístupu a hodnotných príkladov záujmu o skvalitnenie života v miestnej komunite. Organizácia oceňuje 5 kategórií: Aktívny  mládežník ,Aktívny občan, Top starosta / primátor, Obec s najpriateľskejším vzťahom k mládeži, Top čin ľudskosti.

Referencie